เมืองไทยยิงแคมเปญ โหมเก็บเบี้ยจับทุกกลุ่ม
เมืองไทยประกันชีวิตเร่งเก็บเบี้ย ผุดแคมเปญใหม่จับลูกค้าทุกกลุ่ม ปั๊มเบี้ยแสนล้าน
9 ก.พ. 2559

เมืองไทยประกันชีวิตเร่งเก็บเบี้ย ผุดแคมเปญใหม่จับลูกค้าทุกกลุ่ม ปั๊มเบี้ยแสนล้าน 
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้เปิดตัวรายการส่งเสริมการตลาด หรือแคมเปญชุดใหม่ “รักใคร ให้ประกัน” เพื่อเสนอความคุ้มครองชีวิตสำหรับ 4 กลุ่มให้ตรงกับความต้องการของลูกค้า ทั้งด้านวางแผนการเงิน คุ้มครองชีวิต สุขภาพ และอุบัติเหตุ 
“นโยบายของเรายึดลูกค้าเป็นศูนย์กลาง ทำให้การเสนอผลิตภัณฑ์และบริการต่างๆ ต้องสอดคล้องกับความต้องการของลูกค้า มั่นใจว่าจะเป็นยุทธศาสตร์สำคัญและทำให้ปีนี้จะทำเบี้ยรับรวมได้ถึง 1 แสนล้านบาทตามเป้า” นายสาระ กล่าว
สำหรับกลุ่มแรกคนรักลูกเป็น “สัญญาเพิ่มเติมการประกันภัยสุขภาพ แบบ สมาร์ทเฮลท์” แนบกรมธรรม์ กลุ่มต่อมาคนรักครอบครัว “โครงการเมืองไทยรับทรัพย์ตลอดชีพ 90/7” หรือ “เมืองไทยคุ้มครองตลอดชีพ 99/20” กลุ่มที่ 3 คนรักพ่อแม่ “โครงการเมืองไทยวัยเก๋า คุ้มทั่วไทย (เพื่อผู้สูงอายุ)” เหมาะสำหรับวัยทำงานที่มีคุณพ่อคุณแม่อายุ 50-75 ปี เพื่อคลายกังวลเรื่องค่ารักษาพยาบาลจากอุบัติเหตุ และกลุ่มสุดท้ายคนรักตัวเองให้ “เมืองไทย สมาร์ท เซฟวิ่ง 10/6” ช่วยด้านเก็บออมอย่างมีวินัย